b"\n_START_ARTICLE_\nNikola Vitov Gu\xc4\x8deti\xc4\x87\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u uglednoj i bogatoj obitelji iz koje su potjecali mnogi teolozi, pjesnici, slikari, filozofi, glazbenici i povjesni\xc4\x8dari, a koja je dugo godina aktivno sudjelovala u dubrova\xc4\x8dkoj vlasti. U dubrova\xc4\x8dkim \xc5\xa1kolama stje\xc4\x8de humanisti\xc4\x8dko znanje, te u svom ljetnikovcu u Trstenom prikuplja vrijednu filozofsku i knji\xc5\xbeevnu biblioteku i okuplja dubrova\xc4\x8dke renesansne pjesnike i mislioce. Bio je visoki upravni i politi\xc4\x8dki du\xc5\xbenosnik u Dubrova\xc4\x8dkoj Republici, sedam puta knez. O\xc5\xbeenio se Marom Gunduli\xc4\x87 Gu\xc4\x8deti\xc4\x87 (Maria Gondola Gozze), koja se tako\xc4\x91er bavila filozofijom, te je napisala La querelle des femmes u renesansnom Dubrovniku. Bio je \xc4\x8dlan Akademije Insenthorum u Perugi i premda nikada nije napu\xc5\xa1tao Dubrova\xc4\x8dku Republiku, filozofski dijalozi s njegovim dubrova\xc4\x8dkim prijateljima, \xc4\x8ditali su se i na onda\xc5\xa1njim talijanskim sveu\xc4\x8dili\xc5\xa1tima.\n_START_SECTION_\nZnanstveni rad\n_START_PARAGRAPH_\nGu\xc4\x8deti\xc4\x87 pokazuje interes za razli\xc4\x8dite ogranke znanosti od kojih su mnoge, barem kao samostalne discipline, tada tek u za\xc4\x8detku. Bavio se filozofijom, teologijom, pedagogijom, ekonomijom, sociologijom, estetikom, etikom, kozmologijom i politologijom._NEWLINE_\xc5\xa0to se filozofije i teologije ti\xc4\x8de, nastoji objediniti posebno platonisti\xc4\x8dku i aristotelovsku struju mi\xc5\xa1ljenja sa stajali\xc5\xa1ta kr\xc5\xa1\xc4\x87anskog teologa i kriti\xc4\x8dara heretika i protestanata. Nastoji kristijanizirati Aristotela, te prevladati teolo\xc5\xa1ke razlike. Tuma\xc4\x8di Aristotelovu Retoriku, te raspravlja o govorni\xc5\xa1tvu i srodnim disciplinama izvode\xc4\x87i tezu o zajedni\xc5\xa1tvu retorike i dijalektike; obrazlo\xc5\xbeenjem govorni\xc4\x8dkog umije\xc4\x87a, stvarala\xc4\x8dke uporabe jezika i sl. ozna\xc4\x8dava pomak od tradicionalne aristotelovske i ciceronijanske retorike pa svojim idejama anticipira baroknu poetiku. Tako\xc4\x91er, obra\xc4\x91uje problematiku moralne teologije, te razmatra pitanja biblijsko-teolo\xc5\xa1kog sadr\xc5\xbeaja, u kojima u duhu provatikanske polemike s protestantima raspravlja temeljne teze i formulacije; napada Luthera, Calvina i Melanchtona._NEWLINE_U ekonomskoj misli teoreti\xc4\x8dari ga smatraju utemeljiteljem radne teorije vrijednosti, koji je znatno prije od Adama Smitha postulirao taj ekonomski princip. U djelu O upravljanju obitelji analizirao je i opisao sve obiteljske odnose koji se javljaju izme\xc4\x91u mu\xc5\xbea i \xc5\xbeene, roditelja i djece, kao i gospodara i slugu, te su ga stoga \xc4\x90uro Basari\xc4\x8dek i Antun Radi\xc4\x87 opravdano proglasili prvim pedago\xc5\xa1kim piscem u Hrvata. U politologiji on je prvi koji se bavi teorijom i praksom dr\xc5\xbeave, ali ne kao imaginarne utopije ili projicirane zajednice, nego konkretne empirijske \xc4\x8dinjenice, grade\xc4\x87i teoriju dr\xc5\xbeave i njezina ustroja, odnosno funkcioniranja.\n_START_SECTION_\nDialogo della Bellezza i Dialogo D'Amore (1581.)\n_START_PARAGRAPH_\nO ljepoti i O ljubavi dva su Gu\xc4\x8deti\xc4\x87eva dijaloga pisana u duhu Platona. Glavni protagonisti navedenih spisa su Mara Gunduli\xc4\x87 Gu\xc4\x8deti\xc4\x87, Gu\xc4\x8deti\xc4\x87eva supruga, te njena prijateljica, dubrova\xc4\x8dka pjesnikinja, knji\xc5\xbeevnica i humanistica Cvijeta Zuzori\xc4\x87. Veli\xc4\x8danje klasi\xc4\x8dnog ideala lijepog i ljepote (istozna\xc4\x8dnice dobrote) dovodi se u spregu s kr\xc5\xa1\xc4\x87anskim idealom vjere u najvi\xc5\xa1e \xe2\x80\x93 najljep\xc5\xa1e \xe2\x80\x93 moralno najsavr\xc5\xa1enije bi\xc4\x87e. Gu\xc4\x8deti\xc4\x87 ostaje neoaristotelovac, te poku\xc5\xa1ava u\xc4\x8ditati u Aristotelovu doktrinu Plotinova i Proklova u\xc4\x8denja. Kad je rije\xc4\x8d o estetici, nije napravio cjelovit teorijski sustav, nego radije pi\xc5\xa1e fragmentirano i razra\xc4\x91uje fenomenologiju ljubavi. Ljubav prema ljepoti izvori\xc5\xa1te je razgovora o ljubavi, a o ljubavi su dostojne i sposobne govoriti samo bo\xc5\xbeanske du\xc5\xa1e; ljubav postaje na\xc4\x8delo univerzuma kojim se u Jednom pomiruje mno\xc5\xa1tvo razina bitka i sjedinjenjem s inteligibilnom idejom posti\xc5\xbee najvi\xc5\xa1e dobro i sre\xc4\x87a._NEWLINE_Dijalog ujedno predstavlja i oslikava Gu\xc4\x8deti\xc4\x87ev portret filozofski i umjetni\xc4\x8dki obrazovane istaknute \xc5\xbeene, te je taj knji\xc5\xbeevno-filozofski razgovor od velikog povijesnog i kulturnog zna\xc4\x8denja.\n_START_SECTION_\nDello Stato delle Republiche\n_START_PARAGRAPH_\nOvo Gu\xc4\x8deti\xc4\x87evo djelo je vjerna i dosljedna interpretacija aristotelove Politike. U njemu prikazuje aristotelovo shva\xc4\x87anje dr\xc5\xbeave, ali primarna eti\xc4\x8dka pitanja povezuje s Platonovom teorijom ideja i mislima o idealnoj dr\xc5\xbeavi. Cilj mu je osuvremeniti i razjasniti Aristotelovu doktrinu dr\xc5\xbeavnog ure\xc4\x91enja i Aristotelovu prakti\xc4\x8dnu filozofiju. Djelo sadr\xc5\xbei analize konkretnih oblika dr\xc5\xbeavnog ure\xc4\x91enja, dru\xc5\xa1tvenih odnosa, vrline vladara, a na kraju daje naputke i upozorenja vladarima._NEWLINE_Gu\xc4\x8deti\xc4\x87 se zala\xc5\xbee za pu\xc4\x8dku (narodnu) dr\xc5\xbeavu u kojoj su vrhovna na\xc4\x8dela pravda i ravnopravnost gra\xc4\x91ana pred zakonom. Osnova dr\xc5\xbeave po\xc4\x8diva na slobodi. Nosioci vlasti ne smiju biti privilegirani kako se pojedinci ne bi osilili i pretvorili u tirane. Gu\xc4\x8deti\xc4\x87ev opis ustrojstva vlasti je preuzet iz tada\xc5\xa1nje organizacije vlasti Dubrova\xc4\x8dke Republike, pa ima povijesnu vrijednost._NEWLINE_Knjiga je tiskana u Veneciji 1591. godine kod izdava\xc4\x8da Aldo, te je postoje\xc4\x87i primjerak jo\xc5\xa1 uvijek u odli\xc4\x8dnom stanju."